Ellisras-brand: ‘Hoe verduidelik ek waar hulle sussie is?’Katelint da Costa. Foto: Facebook “Ek dink sy het hard baklei, maar die pyn was te veel. Sy kon nie meer uithou nie. En toe het haar hartjie gaan staan.” Só het Sibreena da Costa, die ma van die agtjarige Katelint, aan Maroela Media gesê nadat haar enigste dogter Dinsdag aan haar ernstige brandwonde beswyk het. Katelint en haar eenjarige boetie, Jayden, het erge brandwonde opgedoen toe hul ouerhuis in Ellisras deur vlamme verwoes is. Albei die kinders is in die waakeenheid van die Makweng-hospitaal in Polokwane behandel, waar Katelint Dinsdag dood is. Jayden is steeds in die waakeenheid. Hulle driejarige boetie, Douw, is nie in die brand beseer nie. Sibreena het Donderdag gesê daar is geen woorde om te beskryf hoe sy voel nie. “Ek voel heeltemal leeg. Ek mis haar so baie. Ek wil haar net vashou, haar soen en vir haar stories vertel. Ek wil vir haar musiek aansit en lag vir haar stories en skerp sêgoed. Hoe gaan ek aangaan sonder haar? Hoe gaan ek aan haar boeties verduidelik waar hulle sussie is?” Sy vertel dat dit nou nog moeiliker is om vir Jayden in die waakeenheid te gaan kuier omdat dit elke keer ŉ herlewing van Katelint se dood is. “Al die masjiene en goed is presies soos dit was soos toe sy dood is. Dit is moeilik om daar te wees,” het sy gesê. “Ek sal ook nooit weer teruggaan na daardie huis [in Ellisras] toe nie. Ek kan nie. Daar is te veel slegte herinneringe nou daar.” Sy het gesê ŉ ligpunt in dié stadium is dat Jayden geringe verbetering toon en dat dokters meen hy is buite gevaar. Jayden word steeds onder verdowing gehou, maar die swelling in sy gesig het grootliks gesak. Volgens Sibreena is dit hoogs waarskynlik dat hy in die toekoms veloorplantings sal nodig hê. Sibreena het gesê sy sal Donderdag Katelint se liggaam gaan uitken, waarna die begrafnisondernemer haar sal kom haal en terugneem Middelburg toe. “Ek wil haar nie begrawe in dieselfde dorp waar sy seergekry het nie, daarom wil ek haar terugneem Middelburg toe waar sy grootgeword het en gelukkig was. Daar sal sy kan rus,” het ŉ emosionele Sibreena gesê. “Ons gaan haar begrawe en nie veras nie, want ek wil nie hê sy moet ŉ tweede keer brand nie. Ek weet sy staan nou langs haar boetie en moedig hom aan om sterk te wees. Sy was nog altyd ŉ baie eerlike, reguit kind en sy sê nou reguit vir Jayden dat hy moet deurdruk, want ons almal hier het hom nodig. Ek weet sy is nou oukei.”